b'\n_START_ARTICLE_\nKanjavec\n_START_PARAGRAPH_\nKanjavec je 2569 m visoka gora v osr\xc4\x8dju Triglavskega narodnega parka. Nahaja se med Doli\xc4\x8dem (2164 m), Hribaricami (2306 m) in Prehodavci (2021 m). \xc5\xbde njegova vi\xc5\xa1ina zagotavlja lep razgled na Triglav ter ostale gore nad dolinama Bohinja in Trente.\n_START_SECTION_\nGeografski opis\n_START_PARAGRAPH_\nKanjavec je masiv z ve\xc4\x8d vrhovi, grebeni, stenami, zna\xc4\x8dilnimi policami, grapami in blagimi pobo\xc4\x8dji, zato njegove razse\xc5\xbenosti ni mo\xc4\x8d dojeti s pogledom z ene same strani. Z vzhodne strani je gora po ozna\xc4\x8denih planinskih poteh lahko dostopna. Ob poti je vidna 200 m visoka, gladka stena Zob Kanjavca. Z zahodnega vrha Kanjavca so na voljo tereni za turno smu\xc4\x8danje in dolge spuste v eno od izbranih dolin. Jugozahodno pobo\xc4\x8dje Kanjavca in Poprovca (2495 m) nad Prehodavci nudi la\xc5\xbeje plezalne smeri in zahtevne spuste. Ob vzno\xc5\xbeju je prvo Triglavsko jezero. Posebno mesto si zaslu\xc5\xbei severozahodno ostenje v zatrepu Zadnjice. Najbolj ga odlikuje 1500 m visoka severna stena Kanjavca, najvi\xc5\xa1ja v vseh Julijskih Alpah (prva sta steno preplezala leta 1928 Mira Marko Debeljakova in Edo Der\xc5\xbeaj).\n_START_SECTION_\nPomen v turizmu\n_START_PARAGRAPH_\nZ\xc2\xa0\xc2\xbbvzponom\xc2\xab\xc2\xa0turnega smu\xc4\x8danja je Kanjavec postal prvovrsten smu\xc5\xa1ki vrh. Pohodnike lahko bolj kot sam vrh navdu\xc5\xa1i pogled na Kanjav\xc4\x8deve stene. Na Kanjavec vodi ve\xc4\x8d planinskih poti z izhodi\xc5\xa1\xc4\x8dem v Trenti ali v Bohinju: iz Zadnjice (\xc4\x8dez Prehodavce ali \xc4\x8dez Doli\xc4\x8d), od Ko\xc4\x8de pri Savici (\xc4\x8dez Triglavska jezera), iz Planine Blato (po Dolini za Debelim vrhom ali po Dolini za Mi\xc5\xa1elj vrhom\xe2\x80\xa6).'